Et udbrud af ræveskab er konstateret i det østlige Aalborg.

Aalborg Kommune har konstateret et udbrud af ræveskab i det østlige Aalborg. Man skal som hundeejer i Aalborg Øst være særlig opmærksom på sin hund og holde den i snor. - Ræveskab er forårsaget af en lille mide, der inficerer rævens pels. Ræveskab er meget smitsomt og kan overføret til hunde ved direkte kontakt mellem ræv og hund. Hvis en ræv har kløet sig op ad for eksempel et træ, kan miderne leve på træet i fire timer. Er uheldet ude, kan hunde også blive smittet ved denne form for kontakt, siger naturvejleder i Aalborg Kommune Klaus Godiksen. Hundeejere skal være opmærksomme og tage sine forholdsregler. - Er hunden blevet smittet, kan man som hundeejer typisk opleve det ved, at hunden kløer sig voldsomt. Kløen starter ofte ved haleroden. Sker det gentagne gange, skal man søge dyrelæge, siger Klaus Godiksen. Sygdommen kan let kureres, når den først er konstateret.